《夜游黄鹤楼遇道人》
宋代·饶廷直

黄鹤楼前秋月寒，楼前江阔烟漫漫。
夜深人散万籁息，独对清漫凭阑干。
一声长啸肃天宇，知是餐霞御风侣。
多生曾结香火缘，邂逅相逢意相语，
翛然洗尽朝市忙，直疑身在无何乡。
回看往事一破甑，下视举世俱亡羊。
嗟予局促犹轩冕，知是庐敖游未远。

作者简介：饶廷直，字朝弼，建昌南城（今属江西）人。高宗绍兴二年（一一三二）进士（明正德《建昌府志》卷二四），调袁州司户参军。十年，通判邓州。事见《夷坚丁志》卷一八。